તમે સંબંધમાં નમતું જોખ્યું છે? લગભગ દરેકનો જવાબ આવશે, ‘હા, ઘણીવાર.’ ‘ક્યારે, કેમ અને કેવી રીતે?’નો જવાબ મળશે, ઘણીવાર સમય-સંજોગોને અનુકૂળ થવા માટે પોતાની ઇચ્છાને બાજુ ઉપર મૂકી છે. ‘નમતું જોખવું’નો શાબ્દિક અર્થ તો એવો થાય કે ત્રાજવાની એક બાજુ વજનિયું મૂક્યું હોય અને બીજી બાજુ ખરીદેલો સામાન હોય ત્યારે વેપારી સંબંધના ધોરણે અથવા પોતાની સારપ બતાવવા વજનિયાના પ્રમાણમાં વધુ માલ આપે અને ખરીદનારને એ રીતે મહત્ત્વ આપે અથવા એનું દિલ જીતે જેથી તે કાયમી ઘરાક બની શકે.